የጥምቀት በዓልን በጎንደር ከተማ በድምቀት ለማክበር በሰፊው ዝግጅት እየተደረገ ነው።
ባሕር ዳር፡ ሕዳር 25/2012ዓ.ም (አብመድ) በዘንድሮው የጥምቀት በዓል በርካታ የውጭ ሀገራት አምባሳደሮችና ቱሪስቶች ይገኛሉ ተብሎ ይጠበቃል።
ከመላው ኢትዮጵያ የተውጣጣ የሽማግሌዎች ልዑክ ቡድንም በተለያዩ ክልሎች ከተንቀሳቀሰ በኋላ መዳረሻውን በጥምቀት በዓል ጎንደር እንደሚያደርግ ተነግሯል።በጎንደር ከተማ በሚስተዋሉ ወቅታዊ ሁነቶች ዙሪያ በተካሄደው የምክክር መድረክ የጥምቀት በዓልን በጎንደር ከተማ ከምንግዜውም በተሻለ ድምቀትና መንገድ ለማክበር ሰፊ ርብርብ ሊደረግ እንደሚገባ ተነስቷል።
አቶ ሲሳይ አስማረ የጎንደር ሠላምና ልማት ሸንጎ አባል ናቸው፤ የጥምቀት በዓልን ለማክበር ሰፊ እንቅስቃሴ ያለ መሆኑን ተናረዋል፡፡ በርካታ በውጭ የሚኖሩ ኢትዮጵያውያንና ትውልደ ኢትዮጵያውያንም በበዓሉ ለመታደም እየተዘጋጁ ስለሆነ ሁሉም የከተማው ነዋሪና መንግሥት ሰፊ ቅድመ ዝግጅት እንዲያደርጉ ጠይቀዋል።